Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 1215/2009, millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes, ning peatatakse selle kohaldamine Bosnia ja Hertsegoviina suhtes /* COM/2014/0386 final - 2014/0197 (COD) */





SELETUSKIRI 1. ETTEPANEKU TAUST ELi poliitika Lääne-Balkani riikide suhtes kajastub stabiliseerimis- ja assotsieerimisprotsessis, mille algatas 1999. aasta mais Euroopa Komisjon. Euroopa Ülemkogu otsustas 23. ja 24. märtsi 2000. aasta kohtumisel Lissabonis, et Lääne-Balkani riikidega sõlmitavatele stabiliseerimis- ja assotsieerimislepingutele peaks eelnema ühepoolne kaubanduse liberaliseerimine. Ühepoolne kaubanduse liberaliseerimine on sätestatud nõukogu määruses (EÜ) nr 1215/2009, millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes. Määrust (EÜ) nr 1215/2009 kohaldatakse kuni 31. detsembrini 2015. Stabiliseerimis- ja assotsieerimisprotsessi algusest peale on stabiliseerimis- ja assotsieerimislepingud sõlmitud kõikide Lääne-Balkani riikidega, välja arvatud Bosnia ja Hertsegoviina ning Kosovoga[1]. Bosniat ja Hertsegoviinat tunnustati võimaliku kandidaatriigina 2003. aastal ning 2008. aastal allkirjastati stabiliseerimis- ja assotsieerimisleping, milles riik nõustus liidu liikmesuse tingimustega. Sellest ajast kohaldatakse Bosnia ja Hertsegoviinaga sõlmitud kaubandust ja kaubandusküsimusi käsitlevat vahelepingut kuni stabiliseerimis- ja assotsieerimislepingu ratifitseerimismenetluse lõpuleviimiseni. Võttes arvesse liidu ning kõikide stabiliseerimis- ja assotsieerimisprotsessis osalevate riikide vahel lepingulise korra raames välja töötatud tollitariifide liberaliseerimise erinevat ulatust ning määruse (EÜ) nr 1215/2009 alusel antud soodustusi, tehakse ettepanek pikendada määruse (EÜ) nr 1215/2009 kohaldamisaega kuni 31. detsembrini 2020, et anda erandlikke kaubandusmeetmeid kohaldavatele riikidele ja Euroopa Liidule piisavalt aega ühtlustada vajaduse korral määruse (EÜ) nr 1215/2009 alusel antud soodustusi stabiliseerimis- ja assotsieerimislepingus sätestatutega. Pärast Euroopa Liidu laienemist 1. juulil 2013 ei ole Bosnia ja Hertsegoviina veel nõustunud kohandama vahelepingu alusel antud kaubandussoodustusi, et võtta arvesse Horvaatia ning Bosnia ja Hertsegoviina vahelist Kesk-Euroopa vabakaubanduslepingu alusel kehtestatud kauplemise sooduskorda. Juhul kui Bosnia ja Hertsegoviina ning Euroopa Liit ei jõua kaubandussoodustuste kohandamise suhtes kokkuleppele, tuleks Bosniale ja Hertsegoviinale määruse (EÜ) nr 1215/2009 kohaselt antud soodustused peatada alates 1. jaanuarist 2016. Pärast seda, kui Bosnia ja Hertsegoviina ning Euroopa Liit on allkirjastanud vahelepingus kehtestatud kaubandussoodustuste kohandamise lepingu ning kohaldavad seda ajutiselt, tuleks soodustused taastada. ELi lepingu artikli 21 lõikes 1 on sätestatud, et liidu tegevus rahvusvahelisel areenil tugineb põhimõtetele, millest on juhindunud liidu enda loomine, arendamine ja laienemine ning mida liit soovib edendada ka ülejäänud maailmas: demokraatia, õigusriik, inimõiguste ja põhivabaduste universaalsus ning jagamatus, inimväärikuse, võrdsuse ja solidaarsuse austamine. Liit peab austama ja edendama neid põhimõtteid ka oma välistegevuses, mis hõlmab ühist kaubanduspoliitikat. Määruses (EÜ) nr 1215/2009 ei ole ette nähtud ühtegi võimalust ajutiselt peatada erandlike kaubandusmeetmete kohaldamist juhul, kui asjaomased riigid rikuvad tõsiselt ja süstemaatiliselt inimõiguste, demokraatia ja õigusriigi põhimõtteid. On asjakohane kehtestada selline võimalus, et tagada kiire tegutsemine juhul kui Euroopa Liidu stabiliseerimis- ja assotsieerimisprotsessis osalevate või sellega seotud maadel ja territooriumidel rikutakse tõsiselt ja süstemaatiliselt inimõiguste, demokraatia ja õigusriigi põhimõtteid. Lisatud on ka tehniline kohandus seoses Montenegrole antava võimalusega kasutada veini importimisel täiendavaid üldkvoote. 2. ETTEPANEKU ÕIGUSLIK KÜLG Ettepaneku õiguslik alus on Euroopa Liidu toimimise lepingu artikli 207 lõige 2. 3. MÕJU EELARVELE Kavandatava määrusega ei kaasne täiendavaid kulusid ELi eelarvest. Ajavahemikul 2015–2020 tollimaksudest laekuv tulu ei vähene, kui pidada silmas erandlikke kaubandusmeetmeid kohaldavate riikide toodangut. Hüpoteetilist tulu, mida tulevane eksport võiks tuua, ei saa käsitada saamata jääva tollimaksutuluna. 2014/0197 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 1215/2009, millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes, ning peatatakse selle kohaldamine Bosnia ja Hertsegoviina suhtes EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõiget 2, võttes arvesse Euroopa Komisjoni ettepanekut, olles edastanud seadusandliku akti eelnõu liikmesriikide parlamentidele, toimides seadusandliku tavamenetluse kohaselt ning arvestades järgmist: (1) Nõukogu määruses (EÜ) nr 1215/2009[2] nähakse liidu ja Lääne-Balkani riikide ja nende asjaomaste territooriumide vahel ette ühepoolne kaubanduse liberaliseerimine, andes kõikidele Lääne-Balkani riikidest pärit toodetele piiramatu tollimaksuvaba juurdepääsu liidu turule kuni 31. detsembrini 2015. (2) Määruses (EÜ) nr 1215/2009 ei ole ette nähtud ühtegi võimalust ajutiselt peatada erandlike kaubandusmeetmete kohaldamist juhul, kui asjaomased riigid rikuvad tõsiselt ja süstemaatiliselt inimõiguste, demokraatia ja õigusriigi põhimõtteid. On asjakohane kehtestada selline võimalus, et tagada kiire tegutsemine juhul, kui Euroopa Liidu stabiliseerimis- ja assotsieerimisprotsessis osalevatel või sellega seotud maadel ja territooriumidel rikutakse tõsiselt ja süstemaatiliselt inimõiguste, demokraatia ja õigusriigi põhimõtteid. (3) Võttes arvesse liidu ning kõikide stabiliseerimis- ja assotsieerimisprotsessis osalevate riikide vahel lepingulise korra raames välja töötatud tollitariifide liberaliseerimise erinevat ulatust ning määruse (EÜ) nr 1215/2009 alusel antud soodustusi, tehakse ettepanek pikendada määruse (EÜ) nr 1215/2009 kohaldamisaega kuni 31. detsembrini 2020, et anda erandlikke kaubandusmeetmeid kohaldavatele riikidele ja Euroopa Liidule piisavalt aega ühtlustada vajaduse korral määruse (EÜ) nr 1215/2009 alusel antud soodustusi stabiliseerimis- ja assotsieerimislepingus sätestatutega. (4) Määruses (EÜ) nr 1215/2009 on sätestatud üldkvoodid kombineeritud nomenklatuuri (CN) koodide 220421 93-220421 98 ja 220429 93-220429 98 alla kuuluva veini importimiseks liitu. Vastavalt stabiliseerimis- ja assotsieerimislepingutes sätestatule võivad Lääne-Balkani riigid või territooriumid, välja arvatud Montenegro, neid kvoote individuaalsete kvootide lõppemisel kasutada. Montenegroga sõlmitud veini käsitlevas protokollis on ette nähtud vaid CN koodide ex220410 and ex220421 alla kuuluva veini kvoodid, mida ta ei ole suutnud ära kasutada. See takistab Montenegrol kasutamast tollimaksuvaba veinikvooti toodete puhul, mida ei ole stabiliseerimis- ja assotsieerimislepingus märgitud. Selleks et tagada kõikide Lääne-Balkani riikide ja territooriumide võrdne kohtlemine, on asjakohane ette näha, et Montenegrole antakse samuti võimalus CN koodi 220429 alla kuuluvate toodete puhul kasutada üleilmseid veinikvoote ilma, et individuaalsed kvoodid peaksid olema ära kasutatud. (5) Stabiliseerimis- ja assotsieerimisprotsessi algusest peale on stabiliseerimis- ja assotsieerimislepingud sõlmitud kõikide Lääne-Balkani riikidega, välja arvatud Bosnia ja Hertsegoviina ja Kosovoga[3]. Nõukogu volitas 2013. juunis komisjoni alustama läbirääkimisi stabiliseerimis- ja assotsieerimislepingu sõlmimiseks Kosovoga. (6) Bosniat ja Hertsegoviinat tunnistati liidu võimaliku kandidaatriigina 2003. aastal ning 16. juunil 2008. aastal allkirjastati stabiliseerimis- ja assotsieerimisleping, milles riik nõustus liidu liikmesuse tingimustega. Sellest ajast kohaldatakse Bosnia ja Hertsegoviinaga sõlmitud kaubandust ja kaubandusküsimusi käsitlevat vahelepingut[4] („vaheleping”) kuni stabiliseerimis- ja assotsieerimislepingu ratifitseerimismenetluse lõpuleviimiseni. (7) Kuid Bosnia ja Hertsegoviina ei ole veel nõustunud kohandama vahelepingu alusel antud kaubandussoodustusi, et võtta arvesse Horvaatia ning Bosnia ja Hertsegoviina vahelist Kesk-Euroopa vabakaubanduslepingu alusel kehtestatud kauplemise sooduskorda. Juhul kui käesoleva määruse vastuvõtmise ajaks ei ole Euroopa Liit ning Bosnia ja Hertsegoviina alla kirjutatud lepingule, millega kohandatakse stabiliseerimis- ja assotsieerimislepingus ning vahelepingus kehtestatud kaubandussoodustusi, tuleks Bosniale ja Hertsegoviinale antud soodustused peatada alates 1. jaanuarist 2016. Pärast seda, kui Bosnia ja Hertsegoviina ning Euroopa Liit on allkirjastanud vahelepingus kehtestatud kaubandussoodustuste kohandamise lepingu ning kohaldavad seda ajutiselt, tuleks soodustused taastada, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 1215/2009 muudetakse järgmiselt. 1) Artikli 2 lõikesse 1 lisatakse punkt d: „d) artiklis 1 osutatud riigid ja territooriumid peavad hoiduma inimõiguste, sealhulgas põhiliste tööõiguste, demokraatia ja õigusriigi põhimõtete tõsisest ja süstemaatilisest rikkumisest.” 2) Artiklis 12 asendatakse teine ja kolmas lõik järgmisega: „Seda kohaldatakse 31. detsembrini 2020.” 3) I lisas asendatakse joonealune märkus 5 järgmisega: „(5) Montenegrost pärit veini suhtes kohaldatakse juhul, kui tegemist on CN 2204 21 koodi alla kuuluvate toodetega, kõnealust üldtariifikvooti, kui Montenegroga sõlmitud veini käsitlevas protokollis sätestatud individuaaltariifikvoodid on ära kasutatud. Kõnealune individuaalkvoot avatakse järjekorranumbri 09.1514 all.” Artikkel 2 Määruse (EÜ) nr 1215/2009 kohaldamine Bosnia ja Hertsegoviina suhtes peatatakse alates 1. jaanuarist 2016. Artikkel 3 1. Vaatamata artiklile 2, ei peatata määruse (EÜ) nr 1215/2009 kohaldamist Bosnia ja Hertsegoviina suhtes enne 1. jaanuari 2016, kui Euroopa Liit ning Bosnia ja Hertsegoviina allkirjastavad lepingu stabiliseerimis- ja assotsieerimislepingu ning vahelepingu kohandamise kohta ning kohaldavad seda ajutiselt, et võtta arvesse Horvaatia ühinemist Euroopa Liiduga. 2. Kui lõikes 1 osutatud lepingule ei kirjutata alla ega kohaldata seda enne 1. jaanuari 2016, hakatakse määrust (EÜ) nr 1215/2009 uuesti Bosnia ja Hertsegoviina suhtes kohaldama kuupäevast, millal lepingule alla kirjutatakse ja seda kohaldama hakatakse. 3. Komisjon avaldab teate Euroopa Liidu Teatajas kohe pärast esimeses lõigus osutatud lepingu allkirjastamist. Artikkel 4 Käesolev määrus jõustub seitsmendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] Selline nimekasutus ei mõjuta Kosovo staatuse küsimuses võetud seisukohti ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta. [2] Nõukogu määrus (EÜ) nr 1215/2009, 30. november 2009, millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes (ELT L 328, 15.12.2009, lk 1). [3] Selline nimekasutus ei mõjuta Kosovo staatuse küsimuses võetud seisukohti ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta. [4] Ühelt poolt Euroopa Ühenduse ning teiselt poolt Bosnia ja Hertsegoviina vaheline kaubandust ja kaubandusküsimusi käsitlev vaheleping (ELT L 233, 30.8.2008, lk 6).